
Na podlagi 21. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US, 102/24 – ZLV-K, 83/25 – ZOUL in 10/26), 6. člena Zakona o pravilih cestnega prometa (Uradni list RS, št. 156/21 – uradno prečiščeno besedilo, 161/21 – popr., 22/25, 86/25 – odl. US in 14/26 – ZINUNPS), 3. in 17. člena Zakona o prekrških (Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE, 5/21 – odl. US, 38/24, 100/25 – ZS-1 in 10/26) in 16. člena Statuta Občine Črnomelj (Uradni list RS, št. 83/2011, 24/2014, 66/2016, 112/2022 in 41/2025) je Občinski svet Občine Črnomelj na ….. redni seji dne ……………………………….2026 sprejel
	
	


O D L O K 
o ravnanju z zapuščenimi vozili v občini Črnomelj
I. SPLOŠNE DOLOČBE
1. člen
S tem odlokom se določajo postopek in način odstranjevanja ter hramba in predaja zapuščenih vozil na javnih površinah ter uničenje neprevzetih zapuščenih vozil v občini Črnomelj.
2. člen
(1) Izrazi, uporabljeni v tem odloku imajo naslednji pomen: 
– zapuščeno vozilo je motorno ali priklopno vozilo, parkirano na javni cesti ali na nekategorizirani cesti, ki se uporablja za javni cestni promet, ali na drugi javni površini, ki ni namenjena prometu vozil,  in nima registrskih tablic ali ni registrirano več kot 30 dni in ni nerabno ali zavrženo motorno vozilo, ki mu je življenjska doba iztekla zaradi poškodb, starosti ali drugih razlogov, in je zaradi tega postalo odpadek po merilih iz predpisa, ki ureja ravnanje z odpadki,
– lastnik zapuščenega vozila je pravna ali fizična oseba, ki je uradno evidentirana kot zadnji lastnik vozila oziroma oseba, ki je na podlagi overovljene pogodbe pridobila lastninsko pravico za vozilu in je taka pogodba izkazana, 
– lastnik vozila je neznan, če iz podatkov na vozilu samem ali na z zakonom predpisan način oziroma na pristojnem uradu ni mogoče dobiti uradnih podatkov o lastniku vozila, 
– pooblaščena uradna oseba za vodenje postopka za zapuščeno vozilo je občinski redar, 
– izvajalec odstranjevanja zapuščenih vozil je pristojni izvajalec rednega vzdrževanja cest (v nadaljevanju izvajalec). 
(2) Ostali izrazi, uporabljeni v tem odloku, imajo enak pomen, kot ga določata zakon, ki ureja pravila v cestnem prometu in zakon, ki ureja ceste.
II. ODSTRANJEVANJE ZAPUŠČENIH VOZIL
3. člen
(1) Pooblaščena uradna oseba, ki vodi postopek za zapuščeno vozilo, na zapuščeno vozilo namesti pisno odredbo, s katero naloži lastniku zapuščenega vozila, naj le-tega odstrani v roku treh dni od dneva izdaje odredbe.
(2) Če zapuščeno vozilo ni odstranjeno v roku iz prejšnjega odstavka tega člena, pooblaščena uradna oseba vroči en izvod izvršljive odredbe iz prejšnjega odstavka tega člena pristojnemu izvajalcu rednega vzdrževanja cest, ki mora zapuščeno vozilo odstraniti najpozneje v roku treh dni od datuma vročitve izvršljive odredbe.
4. člen
(1) Izvajalec na podlagi izvršljive odredbe pooblaščene uradne osebe odstrani zapuščeno vozilo najpozneje v roku treh dni od datuma vročitve izvršljive odredbe.
(2) Pred odvozom zapuščenega vozila mora izvajalec izdelati zapisnik o prevzemu vozila in o stanju vozila ob prevzemu. Izvajalec odgovarja za  škodo, nastalo v času odstranjevanje vozila. 
(3) Vozilo, s katerim izvajalec izvaja odvoz in način odvoza morata biti takšna, da se pri odvozu zapuščeno vozilo ne poškoduje. 
(4) O odvozu zapuščenega vozila mora izvajalec obvestiti pooblaščeno uradno osebo v roku treh dni od dneva odvoza.
5. člen
Stroški odstranitve (odvoza), hrambe in uničenja zapuščenega vozila so strošek lastnika zapuščenega vozila. V primeru, ko lastnika ni mogoče ugotoviti, krije stroške Občine Črnomelj.
III. HRAMBA IN PREDAJA ZAPUŠČENIH VOZIL
6. člen
(1) Izvajalec mora zagotoviti celodnevno (24-urno) hrambo in varovanje prevzetih vozil pred poškodbami in tatvinami, ter škodno zavarovanje za čas hrambe.
(2) Na poslovnem prostoru izvajalca mora biti na vidnem mestu označena firma izvajalca, čas poslovanja, cenik in postopek izdajanja zapuščenih vozil.
7. člen
Izvajalec mora voditi evidenco prevzetih zapuščenih vozil, ki mora vsebovati: 
– podatke o datumu in uri prevzema zapuščenega vozila, 
– podatke o stanju vozila ob prevzemu, 
– podatke o lastniku zapuščenega vozila, če je lastnik znan, 
– potrdilo o plačilu stroškov odvoza in hrambe zapuščenega vozila, 
– podatke o datumu in uri predaje zapuščenega vozila lastniku.
8. člen
(1) Izvajalec preda zapuščeno vozilo lastniku na podlagi listine, s katero dokaže, da je lastnik vozila. 
(2) Izvajalec o predaji zapuščenega vozila sestavi zapisnik o predaji, ki mora vsebovati: 
– podatke o lastniku vozila (ime in priimek, naslov stalnega ali začasnega prebivališča in EMŠO), 
– podatke o stanju vozila pri predaji, 
– podatke o datumu in uri predaje vozila,
– podpis s strani osebe, ki preda vozilo in podpis lastnika vozila oziroma zakonitega uporabnika. 
(3) Lastnik zapuščenega vozila mora pred prevzemom vozila plačati stroške odvoza in hrambe in vse stroške zavarovanj za čas hrambe ter podpisati prevzemni zapisnik. 
(4) O predaji vozila in podatkih o lastniku vozila mora izvajalec obvestiti pooblaščeno uradno osebo, ki vodi postopek v roku treh dni od dneva predaje vozila lastniku.
9. člen
(1) Višino stroškov storitve odstranitve (odvoza) in hrambe zapuščenega ali nepravilno parkiranega vozila na predlog pristojnega izvajalca določi Občinski svet Občine Črnomelj.
(2) Cenik stroškov storitve odstranitve in hrambe vozil se objavi v Uradnem listu Republike Slovenije in na vidnem mestu oziroma v skladu z veljavnimi predpisi v poslovnem prostoru pristojnega izvajalca. 
(3) Določbe tega člena se smiselno uporabljajo tudi za morebitne spremembe višine stroškov odstranitve in hrambe zapuščenih ali nepravilno parkiranih vozil. 
IV. UNIČENJE ZAPUŠČENIH VOZIL
10. člen
Če lastnik zapuščenega vozila le-tega ne prevzame v treh mesecih od dneva odstranitve zapuščenega vozila, se vozilo lahko uniči ali proda, sredstva od prodaje pa se nakažejo na občinski proračun.
V. NADZOR
11. člen
Nadzor nad izvajanjem določb tega odloka izvajajo pooblaščene uradne osebe občinskega redarstva.
VI. PREHODNE IN KONČNE DOLOČBE
12. člen
Stroške storitve odstranitve in hrambe nepravilno parkiranih ali zapuščenih vozil na predlog pristojnega izvajalca določi Občinski svet Občine Črnomelj v roku dveh mesecev po uveljavitvi tega odloka.
13. člen
Z dnem uveljavitve tega odloka preneha veljati Odlok o ravnanju z zapuščenimi vozili v občini Črnomelj, Uradni list RS, št. 62/2017.
14. člen
Ta odlok začne veljati petnajsti dan po objavi v Uradnem listu Republike Slovenije.

Številka  ………………………………….
Črnomelj, dne ………………………….2026		Župan Občine Črnomelj 
     Andrej Kavšek
